32003R1452
L 206/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1452/2003 НА КОМИСИЯТА
от 14 август 2003 година
за запазване на дерогацията, предвидена в член 6, параграф 3, буква a) от Регламент (ЕИО) № 2092/ 91 на Съвета по отношение на някои видове зеленчуков посевен и посадъчен материал и относно определяне на процедурни правила и критерии, приложими към тази дерогация
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), последно изменен с Регламент (EО) № 599/2003 на Комисията (2), и по-специално член 6, параграф 3, буква б), второ и трето тире от него,
като има предвид, че:
(1)
Член 6, параграф 3 от Регламент (ЕИО) № 2092/91 предвижда дерогация, по силата на която през преходния период, който изтича на 31 декември 2003 г., държавите-членки могат да разрешат използването в биологичното производство на посевен и зеленчуков посадъчен материал, който не е произведен по метода на биологичното производство, когато производителите не могат да си осигурят произведен по метода на биологичното производство посадъчен материал.
(2)
Законодателството на Общността, което се отнася до посевния и зеленчуковия посадъчен материал, е приложимо също съгласно член 3 от Регламент (ЕИО) № 2092/91.
(3)
Поддържането на биологичното разнообразие е важен принцип в биологичното земеделие и следва да се подсигури на земеделските стопани възможността да разполагат с голям избор сортове и видове култури, включително местни сортове и видове.
(4)
Ясно е, че за някои видове култури, отглеждани в Общността, наличното количество, биологично произведени посевен и зеленчуков посадъчен материал след 31 декември 2003 г., не е достатъчно.
(5)
Следователно, ако не могат да се намерят биологично произведени посевен и посадъчен материал, необходимо е да съществува и възможността да се използват посевен и зеленчуков посадъчен материал, които не са биологично произведени.
(6)
Относно видовете, за които наличното количество биологично произведени посевен и зеленчуков посадъчен материал за голям брой сортове е достатъчен, за тях няма да има възможност да се използват посевни и зеленчукови посадъчни материали, които не са биологично произведени. Затова следва да се направи списък на растителните видове, изключени от обхвата на дерогацията.
(7)
Прилагането на дерогацията по отношение на зеленчуковия посадъчен материал, различен от посевния материал от картофи, следва да се извършва по преценка на държавите-членки, докато не се приемат съответните критерии на общностно равнище.
(8)
Важно е да се внесе по-голяма прозрачност в търсенето и предлагането на биологично произведени посевен и зеленчуков посадъчен материал, за да се насърчи и увеличи производството и използването на биологично произведени посевен и зеленчуков посадъчен материал.
(9)
За целта всяка държава-членка следва да гарантира създаването на база данни, за да се знае количеството на произведените по метода на биологичното производство посевен материал и семена от картофи, при които са спазени общите критерии, приложими в производството на посевен и зеленчуков посадъчен материал, и тази база данни да бъде на разположение на потребителите. В този контекст, за да се улесни достъпът до информацията, следва да се разработи хармонизиран образец на формуляр за регистрация, който да се използва от доставчика на посевния материал за регистрация на посевния материал и семена от картофи в базата данни.
(10)
Всяка държава-членка следва да публикува отчет за издадените разрешения, за да се осигури информация за всички заинтересувани лица, за държавите-членки и Комисията.
(11)
След първите две години следва да се преразгледа системата, за да се установи в каква степен земеделски стопани са използвали биологично произведени посевен и зеленчуков посадъчен материал. В този контекст Комисията следва да предвиди възможността за създаване на база данни на общностно равнище.
(12)
Мерките, предвидени в настоящия регламент, са в съответствие със становището на комитета, създаден съгласно член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ ПРАВИЛА
Член 1
Запазване на дерогацията
1. Дерогацията, предвидена в член 6, параграф 3, буква a) от Регламент (ЕИО) № 2092/91, съгласно която държавите-членки могат да разрешат използването на посевен или зеленчуков посадъчен материал, които не са произведени по метода на биологичното производство, при условията, определени в този член, се запазва след 31 декември 2003 г. по отношение на видовете, които не са посочени в приложението към настоящия регламент.
Процедурните правила и определените критерии в членове от 3 до 14 се прилагат при използване на правото на дерогация за посевния материал или семената от картофи, посочени в първата алинея.
2. Видовете, за които е установено съобразно процедурата, определена в член 14 от Регламент (ЕИО) № 2092/91, че произведените по метода на биологичното производство посевен материал и семена от картофи са налични в достатъчно количество и за голям брой сортове на цялата територия на Общността, са изброени в приложението на настоящия регламент.
За изброените видове в приложението не може да се издава разрешение съгласно дерогацията, посочена в параграф 1, освен ако разрешението се основава на една от целите, определени в член 5, параграф 1, буква г).
Член 2
Определения
За целите на настоящия регламент:
a)
се прилагат определенията от Регламент (ЕИО) № 2092/91;
б)
под „доставчик“ се разбира оператор, който търгува посевен материал и семена от картофи на други оператори.
ГЛАВА II
ПРИЛАГАНЕ НА ДЕРОГАЦИЯТА
Член 3
Използване на посадъчен материал и семена от картофи, които не са произведени по метода на биологичното производство
Съобразно процедурата, определена в член 5, държавите-членки не могат да разрешат използването на посадъчен материал и семена от картофи, които не са произведени по метода на биологичното производство, освен ако този посевен материал и семена от картофи:
а)
не са били обработени с други продукти за растителна защита освен приетите за обработка на семената в приложение II, част Б от Регламент (ЕИО) № 2092/91 с изключение на случаите, в които химичната обработка е предписана съобразно Директива 2000/29/ЕО на Съвета (3), по съображения, свързани с растителната защита, от компетентния орган на държавата-членка, за всички сортове от дадения вид, в зоната където семената или картофеният разсад трябва да бъдат използвани, и
б)
са произведени без използване на генномодифицирани организми и/или техни производни продукти.
Член 4
Компетентни органи или структури, отговорни за издаването на разрешения
Контролните органи или структури, посочени в член 9 от Регламент (ЕИО) № 2092/91, отговарят за издаването на разрешението, посочено в член 5 от настоящия регламент, освен ако държавата-членка назначи други органи или структури под надзора на съответната държава-членка.
Член 5
Условия за издаване на разрешения
1. Разрешение за използване на посевен материал и семена от картофи, които не са произведени по метода на биологичното производство, може да се издаде само в следните случаи:
a)
когато нито един сорт от вида, който желае да получи потребителят, не е регистриран в базата данни, предвидена в член 6;
б)
когато нито един доставчик не може да достави заявения посевен материал или семена от картофи преди засяването, а потребителят е направил заявката си навреме;
в)
когато сортът, който желае да получи потребителят, не е регистриран в базата данни и потребителят е в състояние да докаже, че нито един регистриран сорт от същия вид не е подходящ, от което следва, че разрешението е от голямо значение за неговото производство;
г)
когато издаването на разрешение е оправдано, тъй като служи за научни изследвания, анализ при провеждане на опити при малък мащаб на терена или за съхранението на определен сорт със съгласието на компетентния орган на държавата-членка.
2. Разрешението се издава преди засяването.
3. Разрешение може да се издава само на индивидуални потребители, само в един сезон и при условие че органът или властта, които се занимават с разрешенията, регистрират разрешеното количество посевен материал или семена от картофи.
4. Чрез дерогация от параграф 3 компетентната власт на държавата-членка може да издаде на всички потребители общо разрешение за:
-
определен вид, когато и дотолкова, доколкото е спазено изискването, посочено в параграф 1, буква a), или
-
определен вид, когато и дотолкова, доколкото е спазено изискването, посочено в параграф 1, буква в).
Тези разрешения са указани ясно в базата данни.
5. Разрешението може да се издаде само за периодите, през които базата данни е актуализирана съобразно член 7, параграф 3.
ГЛАВА III
ПРАВИЛА ЗА РЕГИСТРАЦИЯ НА ПРОИЗВЕДЕНИ ПО МЕТОДА НА БИОЛОГИЧНОТО ПРОИЗВОДСТВО ПОСАДЪЧЕН МАТЕРИАЛ И СЕМЕНА ОТ КАРТОФИ
Член 6
База данни
1. Всяка държава-членка гарантира създаването на компютризирана база данни, съдържаща всички сортове, за които на нейната територия има произведени по метода на биологичното производство посевен материал или семена от картофи, съгласно изискванията на член 6, параграф 2 от Регламент (ЕИО) № 2092/91.
2. Базата данни се управлява от компетентния орган на държавата-членка или от специално посочен за тази цел орган или структура, наречен по-долу „управител на базата данни“. Държавите-членки могат също така да посочат орган или частна структура в друга държава-членка.
3. Всяка държава-членка съобщава на Комисията и на другите държави-членки името на органа или частната структура, посочени за управлението на базата данни.
Член 7
Регистрация
1. Сортовете, за които има в наличност произведени по метода на биологичното производство посевен материал или семена от картофи, се регистрират в базата данни по искане на доставчика.
2. С оглед на приложението на член 5 от настоящия регламент се счита, че няма наличност от сортовете, които не са записани в базата данни.
3. Държавите-членки определят периода от годината, в който базата данни да се актуализира периодично за всеки отделен вид или група видове, отглеждани на нейната територия. Базата данни съдържа информация по този въпрос.
Член 8
Условия за регистрация
1. За да се регистрира, доставчикът трябва да изпълни следното:
a)
да докаже, че самият той или последният оператор, в случай че доставчикът само доставя опаковани семена или картофен разсад, са били подложени на контрол, както е посочено в член 9 от Регламент (ЕИО) № 2092/91;
б)
да докаже, че семената и картофеният разсад за продажба отговарят на общите условия, приложими към семената и размножителния растителен материал;
в)
да представи информацията, която се изисква съобразно член 9 от настоящия регламент и да предприеме актуализиране на тази информация по искане на управителя на базата данни и всеки път, когато актуализацията е необходима за надеждността на информацията.
2. Когато доставчикът не отговаря на изискванията, предвидени в параграф 1, управителят на базата данни със съгласието на компетентния орган на държавата-членка, може да му откаже регистрацията на съответния вид или да заличи вече извършена регистрация.
Член 9
Регистрирана информация
1. За всеки регистриран сорт и за всеки доставчик базата данни съдържа най-малко следната информация:
a)
научното наименование на вида и наименованието на сорта;
б)
името и другите данни, необходими за установяване на контакт с доставчика или с негов представител;
в)
зоната, в която доставчикът може да достави посевния материал или семената от картофи на потребителя в обичайния срок за доставка;
г)
държавата или областта, където сортът е бил изпитан и утвърден, за да се включи в общия каталог на растителните сортове в земеделието по видове и на зеленчуковите видове;
д)
датата, от която посевният материал или семената от картофи са на разположение;
е)
името и/или цифровият код на контролния орган, който отговаря за контрола на оператора, както е посочено в член 9 от Регламент (ЕИО) № 2092/91.
2. Доставчикът незабавно уведомява управителя на базата данни, когато липсват някои растителни сортове. Тогава измененията се отразяват в базата данни.
3. Освен информацията, предвидена в параграф 1, базата данни съдържа и списък на видовете, посочени в приложението.
Член 10
Достъп до информацията
1. Информацията в базата данни е достъпна чрез Интернет, безплатно за потребителите на посевния материал и семената от картофи и за обществеността. Държавите-членки могат да решат при поискване потребителите, регистрирани съгласно член 8, параграф 1, буква a) от Регламент (ЕИО) № 2092/91, да получават от управителя на базата данни извадка с данни за една или няколко групи видове.
2. Държавите-членки осигуряват на всички производители, регистрирани съгласно член 8, параграф 1, буква a) от Регламент (ЕИО) № 2092/91, възможността да получават, най-малко веднъж годишно, информация за системата и начините за получаване на информация от базата данни.
Член 11
Такса за регистрация
За всяка регистрация може да се наложи такса, която да покрива стойността на вкарването и съхранението на информацията в базата данни. Компетентният държавен орган одобрява сумата на наложените такси, която се събира от управителя на базата данни.
ГЛАВА IV
ОТЧЕТ И ЗАКЛЮЧИТЕЛНИ РАЗПОРЕДБИ
Член 12
Годишен отчет
1. Назначените органи за издаването на разрешения в съответствие с член 4 регистрират всички разрешения и събират тази информация в един отчет, който се предоставя на компетентния орган на държавата-членка и на управителя на базата данни.
За всеки вид, за който е издадено разрешение съгласно член 5, параграф 1, отчетът съдържа следните данни:
a)
научното наименование на вида и наименованието на сорта;
б)
основанията за издаване на разрешението, посочени чрез позоваване на член 5, параграф 1, букви a), б), в) или г);
в)
общия брой на издадените разрешения;
г)
общото количество семена или картофен разсад, за които са издадени разрешения;
д)
химичната обработка по съображения за растителна защита, както е посочено в член 3, буква a).
2. Относно разрешенията, издадени съгласно член 5, параграф 4, отчетът съдържа информацията, посочена в параграф 1, буква a), както и срока на валидност на разрешенията.
Член 13
Обобщителен отчет
До 31 март всяка година компетентният държавен орган събира отчетите и изпраща на Комисията и държавите-членки обобщителен отчет за всички разрешения, издадени от самата държава-членка през изтеклата календарна година. Отчетът съдържа информацията, посочена в член 12. Информацията се публикува в базата данни. Компетентният орган може да делегира събирането на отчетите на управителя на базата данни.
Член 14
Информация за търсенето
По искане на държава-членка или на Комисията на другите държави-членки или на Комисията се представя подробна информация за издадените разрешения за всеки отделен случай.
Член 15
Ревизия
До 31 юли 2006 г. Комисията разглежда наличието и използването на произведени по биологичен начин посевен и зеленчуков посадъчен материал и действителното приложение на настоящия регламент и при необходимост внася съответните изменения.
Член 16
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 януари 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 август 2003 година.